**ԿԱՆՈՆԱԿԱՐԳ ԵՎ ԺԱՄԱՆԱԿԱՑՈՒՅՑ[[1]](#footnote-1)**

**2019թ. Համահայկական մանկապատանեկան նկարչական**

**մրցույթ-փառատոնի անցկացման**

**«ԻՄ ՍԱՐՅԱՆԸ»**

**խորագրով**

**Մրցույթ-փառատոնի թեմա.**

Համահայկական մանկապատանեկան նկարչական IX մրցույթ-փառատոնը նվիրվում է XX-րդ դարի մեծագույն նկարիչներից մեկին, հայ նկարչության արդի դպրոցի հիմնադիր Մարտիրոս Սարյանին:

**Մրցույթ-փառատոնի մասնակիցներ.**

Մրցույթ-փառատոնին կարող են մասնակցել երկու տարիքային խմբեր.

* 6-13
* 14-18:

**Մրցույթ-փառատոնի անցկացման կարգ.**

Մրցույթն անցկացվելու է երկու փուլով:

Առաջին փուլում աշխատանքները ներկայացվում են էլեկտրոնային տարբերակով` մինչև **2019 թ. հունիսի 16-ը**: Մասնագիտական հանձնաժողովի կողմից ընտրվում են լավագույն աշխատանքները` ցուցահանդեսի կազմակերպման և պատկերագրքի տպագրման համար:

Երկրորդ փուլում մասնակիցները ներկայացնում են իրենց աշխատանքների բնօրինակները` ցուցադրման համար: Ցուցահանդեսին ներկայացված աշխատանքների հեղինակներից կընտրվեն հիմնական և խրախուսական մրցանակակիրներ:

**Ստեղծագործությունների գնահատման հիմքերը.**

Գնահատման համար հիմք են հանդիսանում հետևյալ չափանիշները.

* բովանդակային պահանջներին համապատասխանություն (*տե՛ս. «Մանկավարժի ուղեցույց» կետը*)
* տեխնիկական պահանջներին հապատախաստանություն (տե՛ս. *«Աշխատանքներին ներկայացվող տեխնիկական պահանջները» կետը*),
* ստեղծագործության գաղափարի յուրօրինակություն
* գեղարվեստական կատարման յուրօրինակություն և որակը,
* ուսումնական բաղադրիչի դրսևորում:

ՈՒՇԱԴՐՈՒԹՅՈՒՆ. Մ.Սարյանի նկարների արտնկարումները չեն ընդունվելու:

**Մանկավարժի ուղեցույց.**

Մրցույթ-փառատոնի կազմակերպիչները նախատեսում են երեք բաղադրիչների ներդաշնակ իրականացումը երեխաների հետ մանկավարժի աշխատանքի ընթացքում.

ա/ ուսումնական

բ/ ազգային դաստիարակչական

գ/ գեղագիտական

**ա/ Ուսումնական բաղադրիչի մասով մանկավարժից ակնկալվում է.**

* սաների համար ճանաչելի դարձնել Մ.Սարյանի ստեղծագործությունները,
* ծանոթացնել սաներին Մ.Սարյանի կենսագրությանը և ստեղծագործության զարգացման փուլերին ու հիմնական թեմաներին,
* պատկերացում տալ երեխաներին Մ.Սարյանի՝ հայ և համաշխարհային նկարչության պատմության մեջ ունեցած դերի և նշանակության մասին:

Բոլոր անհրաժեշտ նյութերին կարելի է ծանոթանալ Մարտիրոս Սարյանի տուն-թանգարանի [www.sarian.am](http://www.sarian.am) կայքէջում, ինչպես նաև օգտագործել Հ.Իգիթյանի անվան Գեղագիտության ազգային կենտրոնի կողմից պատրաստվելիք տեղեկատվական փաթեթից (տես. «*Մեթոդական աջակցություն մանկավարժին*» կետը):

**բ/ Դաստիարակության բաղադրիչի մասով մանկավարժից ակնկալվում է.**

* հրավիրել երեխաների ուշադրությունը հայրենի բնապատկերներին և շեշտել նկարչի սերը հայրենի հողի նկատմամբ,
* ընդգծել հայ նկարչի ստեղծագործության արժեքը համաշխարհայինի համատեքստում,
* ցույց տալ յուրաքանչյուր անհատի և յուրաքանչյուր մասնագիտության կարևորությունը ազգային պատմության համար:

**գ/ Գեղագիտական բաղադրիչի մասով մանկավարժից ակնկալվում է.**

* ներկայացնել երեխաներին նկարչի նկարչական ոճը,
* հրավիրել երեխանրի ուշադրությունը «սարյանական գույներին»,
* անդրադառնալ նկարների հուզականությանը, ներշնչանքին,
* նպաստել երեխայի՝ Մ.Սարյանի նկարների ընկալման անհատականացմանը:

Ենթադրվում է, որ երեխաների հետ աշխատանքի ծավալը և բնույթը կախված պետք է լինի երեխաների տարիքային առանձնահատկություններից, ինչպես նաև Հայաստանում, Արցախում և սփյուռքում առկա իրական հնարավորություններից: Ուստի՝ յուրաքանչյուր մանկավարժ ինքն է սահմանում իր աշխատանքի ծավալը և բնույթը՝ փորձելով որոշակի չափով անդրադառնալ բոլոր երեք բաղադրիչներին:

**Մեթոդական աջակցություն մանկավարժին.**

Մրցույթ-փառատոնին մասնակից մանկավարժների համար մինչև **2019թ. մարտ** ամիսը կպատրաստվի Մ.Սարյանի կենսագրությանը և ստեղծագործություններին նվիրված տեղեկատվական փաթեթ, որը կտեղադրվի Գեղագիտության ազգային կենտրոնի պաշտոնական [www.nca.am](http://www.nca.am) կայքէջում և ՀՀ կրթության և գիտության նախարարության էլեկտրոնային գրադարանի http://[lib.armedu.am](http://www.spyurq.dasagirq.am) կայքում:

Նախապատրաստական փուլին աջակցելու և մանկավարժների շրջանում շփումը և փորձի փոխանակումը խրախուսելու համար Facebook սոցիալական կայքում գործելու է միջոցառման վերնագրով՝ «Համահայկական IX մանկապատանեկան նկարչական մրցույթ-փառատոն», բաց խումբը, որին կարող են անդամակցել մրցույթ-փառատոնին մասնակցելու բոլոր ցանկացողները:

Կազմակերպիչների կողմից նախատեսվում են նաև մեթոդական հանդիպում- սեմինարներ Հայաստանի մարզերում՝ մանկավարժների կողմից նախագծային աշխատանքների ներկայացումը խրախուսելու նպատակով: Հանդիպման տեսագրությունը զետեղվելու է Youtube-ում և Գեղագիտության ազգային կենտրոնի պաշտոնական [www.nca.am](http://www.nca.am) կայքէջում:

**Աշխատանքներին ներկայացվող տեխնիկական պահանջները.**

Նկարները պետք է լինեն A2 (420x594մմ) կամ A3 (297x420մմ) չափի:

**Նշված չափերին չհամապատասխանող կամ առանց տեղեկության աշխատանքները մերժվելու են:**

Աշխատանքները կարող են կատարվել կերպարվեստի ցանկացած ճյուղի միջոցով (գրաֆիկա, գեղանկարչություն, քանդակ, խեցեգործություն, դեկորատիվ կիրառական արվեստ և այլն), ցանկացած նյութով (ջրաներկ, գուաշ, ակրիլ, ածուխ, պաստել, կավ, տեքստիլ, մետաղ, փայտ և այլն):

Աշխատանքները կարող են ուղեկցվել երաժշտությամբ, ասմունքի ձայնագրությամբ, պատմվածքով և հագևոր մշակույթի ոլորտում ինքնադրսևորման այլ ձևերով:

**Ցուցահանդես.**

Մրցույթ-փառատոնի շրջանակներում առաջին փուլի ավարտից հետո կազմակերպվող ցուցահանդեսում նախատեսվում է նաև լրացուցիչ ձայնա- և տեսաէֆեկտների կիրառումը:

Այս համատեքստում **խրախուսելի է մասնակիցների կողմից** **Power Point-ով կամ տեսահոլովակներով ներկայացումների պատրաստումը**: Սույն նյութերը կօգտագործվեն ցուցահանդեսի տեխնիկական հարստացման, ինչպես նաև պաշտոնական հյուրերին ցուցահանդեսի բացատրություն (էքսկուրսիա) կազմակերպելու համար:

Power Point-ի ներկայացումը կամ նկարահանված հոլովակը կարող է պատմել մասնակից դպրոցի, սաների, մրցույթ-փառատոնի շրջանակներում նրանց աշխատանքի մասին, կարող է պարունակել երեխաների խոսքը:

**Աշխատանքների ներկայացման պայմանները.**

Առաջին փուլում աշխատանքների պատկերները JPG ձևաչափով ուղարկվում են Գեղագիտության ազգային կենտրոնի կողմից սպասարկվող **nkarchakan@gmail.com** էլեկտրոնային հասցեին մինչև **2019թ. hունիսի 16-ը ներառյալ**: Պատկերների մեծ քանակի և ծավալի դեպքում ցանկալի է դրանք ուղարկել ոչ թե կցելով նամակին, այլ տեղադրելով որևէ առցանց ալբոմում (օրինակ` GoogleDrive, [cloud.mail.ru](https://cloud.mail.ru), Picassa, 4shared.com և այլ):

Առաջին փուլում պատկերն ուղարկելիս անհրաժեշտ է պահպանել հետևյալ **պարտադիր** կանոնները.

1. JPG ֆայլերը ունենան նկարի հեղինակի ազգանունը և անունը` որպես ֆայլի անվանում,
2. էլեկտրոնային նամակում նշված լինի

ա/ աշխատանքի անվանումը, ֆիզիկական չափերը և տեխնիկան,

բ/ հեղինակի անունը, ազգանունը, բնակության երկիրը, քաղաքը, տարիքը և կրթական հաստատությունը (այն դեպքում, եթե նկարը ներկայացվում է ոչ թե անհատի, այլ որևէ կրթօջախի կողմից) և կապի միջոցները` էլ. հասցե, հեռախոսահամար,

գ/ նկարչություն դասավանդող մանկավարժի անունը, ազգանունը և կապի միջոցները՝ էլ. հասցե, հեռախոսահամար:

Նույն տեղեկությունները պետք է լինեն նաև **աշխատանքի բնօրինակի հետևի մասում** (կամ կցված առանձին թերթի վրա)` բնօրինակը երկրորդ փուլին ներկայացնելու ժամանակ:

Երկրորդ փուլում ընտրված աշխատանքների բնօրինակները մինչև **սեպտեմբերի 1-ը** **2019թ.** փոստով կամ առձեռն պետք է փոխանցվեն Գեղագիտության ազգային կենտրոնին.

**National Centre of Aesthetics, Children's art museum, Abovyan 13, Yerevan, 0001, Armenia Yerevan,**

**0001, Երևան, Աբովյանի 13, Գեղագիտության ազգային կենտրոն, Մանկական ստեղծագործության թանգարան**

Ծրարի (ծանրոցի) վրա պետք է լինի **«HAMAHAYKAKAN NKARCHAKAN MRTSUYT»** նշումը:

**Պարգևները՝**

Մրցույթ-փառատոնի առաջին փուլի բոլոր հաղթողները ստանալու են ցուցահանդեսի պատկերագիրքը (կատալոգ):

Երկրորդ փուլում հաղթողները ստանալու են ՀՀ ԿԳՆ Գեղագիտության ազգային կենտրոնի դիպլոմներ և պատվոգրեր:

**Մրցույթ-փառատոնի ժամանակացույցը.**

|  |  |  |
| --- | --- | --- |
| **N** | **Գործողություն/աշխատանք** | **Ժամկետ** |
|  | Մեթոդական աջակցության նպատակով՝ տեղեկատվական փաթեթի տարածում | 2019թ. մարտի 1 |
|  | Առաջին փուլում աշխատանքների ներկայացման վերջնաժամկետ | 2019թ. hունիսի 16 |
|  | Առաջին փուլի արդյունքների ամփոփում | 2019թ. հուլիսի 14 |
|  | Երկրորդ փուլի աշխատանքների բնօրինակների ներկայացման վերջնաժամկետ | 2019թ. սեպտեմբերի 1 |
|  | Մրցութային ցուցահանդեսի կազմակերպում | 2019թ. հոկտեմբեր-նոյեմբեր |
|  | Արտամրցութային ցուցահանդեսի կազմակերպում | 2020թ. հունվար |
|  | Հաղթողների հայտարարում, պարգևատրում և փակման արարողություն | 2020թ. հունվար-փետրվար |

Հավելյալ հարցերով կարելի է դիմել.

**Հայաստանի Հանրապետության կրթության և գիտության նախարարություն.**

հեռ. +374 10 58-13-91

Էլ.փոստ. tamara.zalinyan@edu.am

Կայքէջ. www.edu.am

Էջ Facebook-ում. «Սփյուռքի բաժին ՀՀ կրթգիտնախ»

**Գեղագիտության ազգային կենտրոն**.

հեռ. +374 99 73-18-26 Եվա Խաչատրյան

Էլ.փոստ. [nkarchakan@gmail.com](mailto:nkarchakan@gmail.com)

Կայքէջ. [www.nca.am](http://www.nca.am)

Էջ Facebook-ում. «National Center of Aesthetics»

1. Սույն փաստաթուղթը հասանելի է նաև արևմտահայերենով, ռուսերենով և անգլերենով: [↑](#footnote-ref-1)